OBRAZLOŽITVENI MEMORANDUM

1. Vsebina predloga

Uredba Sveta (ES) št. 1185/2003 o odstranjevanju plavuti morskih psov na krovu plovil[1] določa splošno prepoved prakse rezanja plavuti morskim psom, pri kateri se živalim odstranijo plavuti, ostanek pa se odvrže v morje.

Uredba (ES) št. 1185/2003 omogoča državam članicam, da izdajo posebna dovoljenja za ribolov, ki dovoljujejo predelavo na krovu, pri kateri se lahko plavuti odstranijo s teles. Za zagotovitev skladnosti med maso plavuti in teles, se določi razmerje med maso plavuti in maso trupa. Vendar ker se takšna predelava izvaja na krovu plovil, se lahko plavuti in telesa iztovorijo v različnih pristaniščih. Pri določanju, ali se je spoštovala določba o pridobitvi dovoljenja v zvezi s odstranjevanjem plavuti na krovu, se morajo inšpektorji zanašati na evidenco v dnevnikih. V takšnih primerih ter glede na različne ravni nadzora in izvrševanja v pristaniščih po svetu, v katerih se izvaja tako iztovarjanje, je rezanje plavuti morskim psom mogoče in se izvaja ter ga je pogosto težko odkriti in še težje dokazati v sodnih postopkih. V teh okoliščinah je zbiranje podatkov (npr. o vrstah, strukturi populacije), ki podpirajo znanstveno mnenje glede uvedbe ukrepov za upravljanje in ohranjanje ribištva, omejeno.

EU je sprejela več mednarodnih obvez za zaščito morskih psov v skladu s kodeksom odgovornega ribištva Organizacije Združenih narodov za prehrano in kmetijstvo (FAO) in zlasti na podlagi mednarodnega akcijskega načrta za ohranjanje in upravljanje morskih psov (IPOA SHARKS), ki ga je FAO sprejela leta 1999. Mednarodni akcijski načrt FAO je bil podlaga za Sporočilo Komisije o akcijskem načrtu Evropske skupnosti za ohranjanje in upravljanje morskih psov iz leta 2009[2], s katerim se je Unija zavezala, da bo sprejela vse potrebne ukrepe za ohranjanje morskih psov ter čim bolj zmanjšala odpadke in zavržke iz ulova morskih psov. Svet je podprl splošni pristop in posebne cilje Unije, kot so določeni v navedenem sporočilu[3]. Rezanje plavuti morskim psom obravnavajo tudi nekatere regionalne organizacije za upravljanje ribištva, npr. Mednarodna komisija za ohranitev atlantskega tuna (ICCAT) in Komisija za tune v Indijskem oceanu (IOTC), po mnenju katerih je dokazovanje, da se rezanje plavuti ne izvaja, na podlagi uporabe razmerij problematično z vidika nadzora in učinkovitosti. Veliko znanstvenikov teh organizacij jasno podpira iztovarjanje morskih psov, pri katerih se plavuti držijo trupa.

Po mnenju Znanstvenega, tehničnega in gospodarskega odbora za ribištvo (STECF), ki priznava, da obstajajo težave v zvezi z rezanjem plavuti morskim psom, bi bilo treba vse ribje vrste taksona Elasmobranchii iztovoriti v obliki, v kateri se plavuti držijo trupa.

Za zagotovitev ustreznega upravljanja in ohranjanja staležev morskih psov je zato primerno spremeniti to uredbo.

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Evropska komisija je med 15. novembrom 2010 in 21. februarjem 2011 organizirala javno posvetovanje z zainteresiranimi stranmi in splošno javnostjo, da bi zbrala informacije o najustreznejšem načinu za spremembo Uredbe Sveta (ES) št. 1185/2003. Glede na rezultate posvetovanja je pristop, pri katerem se plavuti držijo trupa, prednostna možnost. Izvedena je bila ocena učinka.

3. PRAVNI ELEMENTI PREDLOGA

Glavni ukrep je sprememba Uredbe Sveta (ES) št. 1185/2003 na pravni podlagi člena 43(2) Pogodbe o delovanju Evropske unije.

Predlog je v izključni pristojnosti Evropske unije, pri čemer se spoštuje načelo sorazmernosti.

Predlagani instrument je uredba Evropskega parlamenta in Sveta, saj drugi načini ne bi bili ustrezni, ker je treba uredbo spremeniti z uredbo.

4. PRORAČUNSKE POSLEDICE

Za ta ukrep niso potrebni dodatni izdatki Unije.

2011/0364 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe (ES) št. 1185/2003 o odstranjevanju plavuti morskih psov na krovu plovil

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 43(2) Pogodbe,

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora,

v skladu z rednim zakonodajnim postopkom,

ob upoštevanju naslednjega:

(1) Uredba Sveta (ES) št. 1185/2003 o odstranjevanju plavuti morskih psov na krovu plovil[4] določa splošno prepoved prakse rezanja plavuti morskim psom, pri kateri se živalim odstranijo plavuti, ostanek pa se odvrže v morje.

(2) Ribe iz taksona Elasmobranchii, ki vključuje morske pse, skate in raže, so zaradi prevelikega izkoriščanja na splošno zelo ranljive, saj so za njihov življenjski cikel značilni počasna rast, pozna zrelost in majhno število mladic. V zadnjih letih se je zaradi bistvenega povečanja povpraševanja po proizvodih iz morskih psov, zlasti po plavutih, zelo povečal lov na nekatere populacije morskih psov, ki so tako postale resno ogrožene.

(3) Uredba (ES) št. 1185/2003 omogoča državam članicam, da izdajo posebna dovoljenja za ribolov, ki dovoljujejo predelavo na krovu, pri kateri se lahko plavuti odstranijo s teles. Za zagotovitev skladnosti med maso plavuti in teles, se določi razmerje med maso plavuti in maso trupa, vendar se lahko plavuti in telesa po predelavi na krovu iztovorijo v različnih pristaniščih. V takšnih primerih je uporaba razmerja neučinkovita in omogoča rezanje plavuti morskim psom. V teh okoliščinah je zbiranje podatkov, npr. o vrstah in strukturi populacije, ki podpirajo znanstveno mnenje glede uvedbe ukrepov za ohranjanje ribištva, omejeno.

(4) Organizacija združenih narodov za prehrano in kmetijstvo (FAO) je leta 1999 sprejela mednarodni akcijski načrt za ohranjanje in upravljanje morskih psov, ki je bil podlaga za Sporočilo Komisije o akcijskem načrtu Evropske skupnosti za ohranjanje in upravljanje morskih psov iz leta 2009[5], s katerim se je Unija zavezala, da bo sprejela vse potrebne ukrepe za ohranjanje morskih psov ter čim bolj zmanjšala odpadke in zavržke iz ulova morskih psov. Svet je podprl splošni pristop in posebne cilje Unije, kot so določeni v navedenem sporočilu[6].

(5) Znanstveni, tehnični in gospodarski odbor za ribištvo (STECF) priznava, da obstajajo težave v zvezi z rezanjem plavuti morskim psom, in poziva k njeni odpravi brez izjeme, pri čemer meni, da bi bilo treba vse ribje vrste taksona Elasmobranchii iztovoriti v obliki, v kateri se plavuti držijo trupa.

(6) Regionalne organizacije za upravljanje ribištva obravnavajo vprašanje rezanja plavuti morskim psom čedalje resneje, pri čemer njihovi znanstveni organi podpirajo iztovarjanje morskih psov, pri katerih se plavuti držijo trupa.

(7) Evropska komisija je med letoma 2010 in 2011 v okviru zahtevane izvedbe ocene učinka organizirala javno posvetovanje, da bi zbrala informacije o najustreznejšem načinu za spremembo Uredbe (ES) št. 1185/2003. Na podlagi ocene učinka je bilo sklenjeno, da se mora navedena uredba spremeniti tako, da vključuje določbo, da je treba vse morske pse iztovoriti v obliki, v kateri se plavuti držijo trupa. Za doseganje osnovnega cilja ohranjanja staležev morskih psov in glede na rezultate javnega posvetovanja je nujno in ustrezno, da se Uredba (ES) št. 1185/2003 spremeni v skladu s tem –

SPREJELA NASLEDNJO UREDBO:

Člen 1

Uredba (ES) št. 1185/2003 se spremeni:

(1) Točka 3 člena 2 se črta.

(2) Za odstavkom 1 člena 3 se vstavi naslednji odstavek 1a:

„1a. Brez poseganja v odstavek 1 in za lažje skladiščenje na krovu se lahko plavuti morskih psov delno odrežejo in stisnejo ob trup.“

(3) Člen 4 se črta.

(4) Člen 5 se črta.

(5) Člen 6 se nadomesti z naslednjim:

„Člen 6 Poročila

1. Kadar ribiška plovila, ki plujejo pod zastavo države članice lovijo, obdržijo na krovu, pretovarjajo ali iztovarjajo morske pse, pošlje država članica zastave Komisiji najpozneje do 1. maja izčrpno letno poročilo o izvajanju te uredbe v preteklem letu. Poročilo vključuje opis spremljanja skladnosti plovil z uredbo in izvršilne ukrepe, ki so jih države članice sprejele v primerih neskladnosti. Navesti je treba zlasti naslednje informacije:

– število iztovarjanj morskih psov;

– število izvedenih inšpekcijskih pregledov;

– število in naravo primerov ugotovljenih neskladnosti, vključno s popolno identifikacijo zadevnih plovil.

2. Po predložitvi drugega letnega poročila držav članic v skladu z odstavkom 1 Komisija najpozneje do 1. januarja 2016 poroča Evropskemu parlamentu in Svetu o izvajanju te uredbe in napredku na tem področju v mednarodnem okviru.“

Člen 2 Začetek veljavnosti

Ta uredba začne veljati na sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 167, 4.7.2003, str. 2.

[2] COM(2009) 40.

[3] EU CO 7723/09 z dne 17. marca 2009.

[4] UL L 167, 4.7.2003, str. 2.

[5] COM(2009) 40.

[6] EU CO 7723/09 z dne 17. marca 2009.